stanford-oval/wikipedia huggingface dataset:
מאה שנים של בדידות (סדרת טלוויזיה)
צוות השחקנים

דייגו ואסקז – חוזה ארקדיו בואנדיה
מרקו אנטוניו גונזלס אוספינה – חוזה ארקדיו בואנדיה, בצעירותו.
מרלידה סוטו – אורסולה איגואראן
סוזנה מוראלס קאנאס – אורסולה, בצעירותה.
קלאודיו קטאניו – קולונל אורליאנו בואנדיה
ג'רונימו אצ'וורריה מונסלב – אורליאנו, בילדותו.
ג'רונימו ברון לינצובה – אורליאנו, בצעירותו.
סנטי ואסקז – אורליאנו המתבגר.
לורן סופיה – אמרנטה
לונה רואיז חימנס – אמרנטה, בצעירותו.
ג'נר ויאריאל – ארקדיו
חואן אדוארדו פלורידו – ארקדיו, בצעירותו.
אקימה – רבקה
ניקול מונטנגרו סאנצ'ז – רבקה, בצעירותה.
וינה מאצ'דו – פילאר טרנרה
מורנו בורחה – מלקיאדס
רגרו פסקווארלי – פייטרו קרספי
אדגר ויטורינו – חוזה ארקדיו
טיאגו פדילה – חוזה ארקדיו, בילדותו.
אנדריוס לאונרדו סוטו – חוזה ארקדיו, בצעירותו.
הלבר ספולוודה אסקובר – פרודנסיו אגילר
חיירו קאמרגו – אפולינר מוסקוטה
ג'קלין ארנל – לאונור מוסקוטה
קריסטל אפריסיו – רמדיוס מוסקוטה
אלה בסרה – פטרונילה
סלבדור דל סולאר – גנרל מונקדה
הפקה > פיתוח

כקולנוענית, כקולומביאנית, זה היה כבוד ואתגר עצום לעבוד על פרויקט במורכבות ואחריות של "מאה שנים של בדידות", לנסות תמיד להבין את ההבדל בין שפה ספרותית לשפה אורקולית, על מנת להיות מסוגלת לבנות תמונות המכילות משהו מהיופי, השירה והעומק של יצירה שהשפיעה על העולם כולו. עשינו את זה באהבה ובכבוד לרומן, בעזרת צוות הפקה טכני ואנושי יוצא דופן
במרץ 2019, נמסר לראשונה כי זכויות עיבודו של הרומן "מאה שנים של בדידות" נרכשו על ידי שירות הזרמת המדיה "נטפליקס". בטרם מותו של הסופר גבריאל גארסיה מארקס ב-2014, הוא סירב למכור את הזכויות על הרומן מכיוון שלא האמין שמגבלותיו של עיבוד קולנועי יהוו עיבוד ראוי לו. הסדרה צולמה בתמיכת משפחתו של גרסיה מארקס, שביקשה לצלם אותה בקולומביה, עם שחקנים קולומביאנים ובספרדית. על פי דרישה זו, מפיקי הסדרה איתרו לוקיישינים ייעודיים בקולומביה לצילום הסדרה, בהם סנטיאגו דה קאלי, וילאביצ'נסיו, חירארדוט, פלומינו, סנטה מרתה וברנקייה.
הפקה > ליהוק

צוות השחקנים לוהק באמצעות שיחת ליהוק פתוחה שנערכה באמצע 2022. במסגרת התהליך, ראו המלהקים למעלה מ-10,000 מועמדים ל-25 התפקידים הראשיים. רק 30% מצוות השחקנים מורכבים משחקנים מקצועיים. בנוסף לצוות השחקנים הראשי, נבחרו לצילומים גם 20,000 ניצבים. ליהוקו של צוות השחקנים הודלף חלקית ב-26 באפריל 2023.
הפקה > צילומים

צילומי הסדרה התקיימו בין החודשים מאי–דצמבר 2023. הסדרה כולה צולמה בקולומביה, במיוחד בלה גואחירה, מגדלנה, ססאר, קונדינמרקה וטולימה. העיירה הבדיונית מקונדו נבנתה ליד העיירה אלווראדו, ולצורך בנייתה נדרשה עבודתם של 1,100 עובדים מקומיים – ארבע גרסאות של העיירה נבנו במטרה להראות את חלוף הזמן עם התקדמות הסדרה. נוסף לכך, רכשו המפיקים רהיטים מחנויות עתיקות מקומיות ובדים וחפצי אמנות שנעשו בעבודת-יד על ידי אומנים מקומיים עבור הסטים. צילומי הסדרה דרשו צוות קבוע של כ-600 איש, כולם ממוצא קולומביאני.
"נטפליקס" דיווחה כי הפקת הסדרה הניבה 225 מיליארד פסו קולומביאני (51.8 מיליון דולר) לכלכלת קולומביה.
הפצה

קדימון לעונה הראשונה הופץ ב-17 באפריל 2024. תמונות סטילס ראשונות מתוך הסדרה הופצו ב-18 באוקטובר 2024.
שני פרקי הסדרה הראשונים הוקרנו בהקרנת בכורה במטרה הארגון "Círculo de Bellas Artes" שבמדריד, ספרד, ב-22 בנובמבר 2024; ובפסטיבל הסרטים בהוואנה ב-6 בדצמבר 2024. נוסף לכך, הוקרן פרקה הראשון של הסדרה בספריית וסקונסלוס שבמקסיקו סיטי ב-28 בנובמבר 2024.
העונה הראשונה, הכוללת שמונה פרקים, עלתה בשלמותה ל"נטפליקס" ב-11 בדצמבר 2024. לסדרה מתוכננת עונה שנייה, שתכלול גם היא שמונה פרקים.
ביקורות

באתר הביקורות "Rotten Tomatoes", קיבלה הסדרה את הציון 89% על בסיס 18 ביקורות חיוביות, עם דירוג ממוצע של 8.1/10. באתר הביקורות המשוקללות "Metacritic", קיבלה הסדרה ציון ממוצע משוקלל של 79/100, על בסיס 11 ביקורות, דבר המצביע על ביקורות "חיוביות לרוב".
החברה הרוסית-אמריקאית

| --- | --- |

 נתונים כלליים
 סוג:  חברה ציבורית/ממשלתית;  נסחרה בבורסה לניירות ערך בסנקט פטרבורג
 מייסדים:  ניקולאי רזאנוב גריגורי שליחוב
 תקופת הפעילות:  1799–1867 (כ־68 שנים)
 מיקום המטה:  סנקט פטרבורג 
 משרד ראשי:  אירקוצק וסנקט פטרבורג, רוסיה
 בעלות:  ממשלת האימפריה הרוסית
 ענפי תעשייה:  סחר פרוות 
 מוצרים עיקריים:  סחר בפרוות
 מנכ"ל:  אלכסנדר בראנוב
 
החברה הרוסית-אמריקאית (ברוסית: Российско-Американская Компания; בכתיב הישן: Россiйско-Американская компанiя) הייתה חברת מניות שקיבלה צ'רטר קיסרי מהצאר פאבל הראשון ב-8 (או לפי הלוח היוליאני 19) ביולי 1799 במטרה לתת זכויות מסחר מועדפות באמריקה הרוסית. הצ'רטר הקיסרי העניק לחברה שהוקמה לא מכבר 68 שנות מונופול על כל המסחר הרוסי עם יבשת אמריקה בכלל ואמריקה הרוסית בפרט.
מחברת מסחר כלכלית הפכה החברה הרוסית-אמריקאית לשליטת אמריקה הרוסית כאשר ראשי החברה כיהנו גם כמושלי אמריקה הרוסית, החברה שמרה על מעמדה עד רכישת אלסקה ב-1867, מה שהביא גם לפירוק החברה.
החברה הוקמה על בסיס החברה הצפון-מזרחית (Северо-Восточная компания) שהתקיימה בשנים 1783–1799. החברה הייתה לחברת המניות הראשונה ברוסיה והייתה כפופה למשרד המסחר ולשר המסחר ניקולאי רומיאנצב הייתה השפעה רבה על ענייני החברה. בשנת 1801 מטה החברה עבר מהעיר אירקוטסק לסנקט פטרבורג הבירה והסוחרים שהחזיקו במניות החברה הוחלפו באריסטוקרטים ואצילים.
אף שהחברה חדלה מלפעול ביבשת אמריקה משנת 1867 היא המשיכה להתקיים עד שנת 1881 ופורקה בפועל רק בשנת 1888.
הרוזן רומיאנצב ממן את המשלחת הימית הראשונה תחת פיקודם של אדם יוהאן פון קרוזנשטרן וניקולאי רזאנוב בשנים 1803-1806 ומאוחר יותר מימן גם את מסעהּ של "רוריק" בשנים 1814-1816 לאלסקה וקליפורניה. מפרץ בודגה בקליפורניה נקרא תחילה מפרץ רומיאנצב (Залив Румянцев) על שם השר ניקולאי רומיאנצב וזה היה שמה בשנים 1812-1842. המקום יושב על ידי הרוסים בשנת 1809 שבנו במקום נמל ימי ששירת את מבצר רוס הסמוכה והמושבה הרוסית באמריקה.
הבסיס להקמת החברה היה משלחות המחקר והמסעות ליבשת אמריקה: מרגע גילוי אמריקה החלה האימפריה הרוסית ליזום משלחות גילוי אל היבשת החדשה, תודות לצי מודרני שפותח על ידי הצאר פיוטר הראשון שאף היה זה שהורה לשלוח משלחת ראשונה לחצי האי קמצ'טקה בראשותו של ויטוס ברינג שתחקור את האוקיינוס השקט וחופי מערב אמריקה. המשלחת ביצעה את משימת הממשל וגילתה את מצר ברינג, אלסקה והאיים האלאוטיים. אולם המשלחות לחקר צפון האוקיינוס השקט סבלו אבדות בנפש של כשליש מהמשלחת השלישית (כולל ברינג עצמו) והממשלה איבדה עניין במשלחות הגילוי. רק לאחר הקמת החברה הרוסית-אמריקאית והענקת הצ'רטר הקיסרי למסחר בלעדי בפרוות עם יבשת אמריקה נשלחו משלחות נוספות ליבשת אמריקה ואלה נזנחו רק לאחר שקיסר רוסיה אלכסנדר הראשון לא ראה כל תועלת במימון המושבות הרוסיות באמריקה והחל לפעול למכירת האדמות הרוסיות באמריקה, בעסקה שהביאה בסוף לרכישת אלסקה על ידי ארצות הברית ובהמשך לסגירת החברה הרוסית-אמריקאית.
שם

רשמית, שמה המלא של החברה היה תחת חסות הוד מעלתו הקיסרית "החברה הרוסית-אמריקאית" (ברוסית בכתיב ישן: Подъ Высочайшимъ Его Императорскаго Величества покровительствомъ Россiйская Американская компанiя).
היסטוריונים שונים בארצות הברית וברוסיה טוענים ששמה הנכון היה — החברה הרוסית-אמריקאית (Российско-американская компания)‏. החברה הייתה רוסית ולא היה בה אף הון אמריקאי, החברה ייצגה אינטרסים רוסיים בלבד והקשר האמריקאי היחיד היה פעילותה בשטחי צפון-מערב היבשת.
היסטוריה > החברה הצפון-מזרחית

החברה הצפון-מזרחית (Северо-Восточная компания) הייתה חברת סחר בבעלותם של היזמים גריגורי שליחוב ואיוואן גוליקוב שהוקמה על ידם במזרח סיביר ב-1783. החברה פעלה בשטחי האיים הקוריליים ובשטחי קאד'יאק ובשטחי האיים האלאוטיים, שהפכו לאחר מכן לחלק מאמריקה הרוסית. נציגי החברה בהנהגת שליחוב פלשו לכפרים המקומיים בקודיאק על רקע הסחר בפרוות לוטרת הים וטבחו בתושבים הילידיים כש-130 אנשים חמושים מטעם החברה הרוסית-אמריקאית טבחו באלפיים אנשי שבט האלוטיקיים. טבח שהביא לכך שהחברה השתלטה על שטחי המחיה שלהם.
החברה התחרתה בחברת הסחר לבדב-לסטוצ'קין שהפכה לאחר מכן לחברה האמריקאית המאוחדת וניסתה לפגוע במונופול של החברה הצפון-מזרחית על סחר פרוות ביבשת אמריקה. תחרות שנמשכה עד שנת 1799 כשהצ'רטר הקיסרי הבטיח בפועל את המונופול של החברה על סחר במושבות הרוסיות באמריקה.
היסטוריה > החברה הרוסית-אמריקאית

במחצית הראשונה של המאה ה-18 הגיעו ידיעות על האדמות שממזרח לקמצ'טקה, בעזרת משלחות החקר של ויטוס ברינג ודמיטרי פאבלוצקי. בשנים 1780 הגיעו לאלסקה שתי משלחות חקר בלבד, אלה של שליחוב-גוליקוב ואלה של לבדב-לסטו'צקין, שלא הפסיקו להתחרות זה בזה על הבכורה. בשנת 1798 המשלחת של לבדב-לסטוצ'קין נאלצו לעזוב את אלסקה ובשנת 1799 אנשי המשלחת של שליחוב-גוליקוב פעלו להקמת החברה הרוסית-אמריקאית, בעיקר ביוזמת גריגורי שליחוב וניקולאי רזאנוב שניהלו את הסחר הבלעדי בפרוות בשטחים אלה.
דגל

דגל החברה הרוסית-אמריקאית אומץ לראשונה בשנת 1806 והיה גרסה אופקית של הטריקולור הרוסי לבן-כחול-אדום של דגל רוסיה אך נוסף לו סמל הנשר הדו-ראשי של החברה וזה היה דגל החברה ודגל המושבות הרוסיות באמריקה הרוסית עד לשנת 1867.
ב-28 בספטמבר (או 10 באוקטובר בלוח השנה החדש) 1806 אלכסנדר הראשון, קיסר רוסיה אישר לעצב דגל חדש לחברה הרוסית-אמריקאית לאחר האישור הקיסרי נחתם צו שאושרר על ידי הסנאט הרוסי וב-19 באוקטובר 1806 נתלה דגל זה מעל משרדי החברה וסניפיה.
קיסר רוסיה עצמו היה בעל מניות החברה כמו גם שאר בני משפחת הקיסר ורבים מאצילי סנקט פטרבורג, זאת מאז העברת משרדי החברה מאירקוצק לסנקט פטרבורג בשנת 1801 had changed from a predominantly merchant class enterprise to a "favourite" of Russia's upper classes.
עיצוב הדגל של החברה ינק את שורשיו מדגלי רוסיה הקודמים: בשנת 1693 הצאר פיוטר הגדול השתמש בגרסה האופקית של לבן-כחול-אדום כדגל ובמרכזו נשר דו-ראשי מוזהב ששימש כדגל הצאר. בנוסף לזה, באותה שנה ספינות סוחר רוסיות שטו עם דגל לבן ובמרכזו נשר דו ראשי שחור. ב-1705 צו מלכותי מאת פיוטר הראשון אשרר את דגל המסחר הרוסי שהתבסס על דגל רוסיה.
ב-1803, המשלחת הרוסית הראשונה שיצאה לים הייתה זו שבפיקוד איוואן קרוזנשטרן (אדם יוהאן פון קרוזנשטרן) שהגיעה לקרונשטדט מומנה על ידי שר המסחר, ניקולאי רומיאנצב שהיה לאחר מכן לאחד מיוזמי הקמת החברה הרוסית-אמריקאית. אחד ממנהלי החברה ניקולאי רזאנוב היה בהמשך לשגריר הראשון של רוסיה ביפן. כל ספינות החברה הרוסית-אמריקאית באותו זמן שטו בדגלי הסחר הרוסי ובדגל הצי הרוסי הקיסרי, שימוש שאושר על ידי הצאר לאחר שמרבית בני המשלחת היו אנשי הצי הרוסי הקיסרי.
ארגון > ראשי החברה הצפון-מזרחית

| 0 | 1 | 2 |
| --- | --- | --- |
| מס' | שם | תקופת כהונה |
| 1 | גריגורי שליחוב | 1783 – 22 במאי 1786 |
| 2 | קונסטנטין סמוילוב | 22 במאי 1786 – 1787 |
| 3 | יבסטרטי דלארוב | 1787 – 27 ביולי 1791 |
| 4 | אלכסנדר בראנוב | 27 ביולי 1791 – 9 יולי 1799 |
ארגון > ראשי החברה הרוסית-אמריקאית

| № | דיוקן | שם | תקופת כהונה |
| --- | --- | --- | --- |
| 1 |  | אלכסנדר בראנוב | 9 ביולי 1799 – 11 בינואר 1818 |
| 2 |  | לודוויג פון הגמייסטר | 11 בינואר 1818 – 24 באוקטובר 1818 |
| 3 |  | סמיון יאנובסקי | 24 באוקטובר 1818 – 15 בספטמבר 1820 |
| 4 |  | מאטוויי מוראבייב | 15 בספטמבר 1820 – 14 באוקטובר 1825 |
| 5 |  | פיוטר צ'יסטיאקוב | 14 באוקטובר 1825 – 1 ביוני 1830 |
| 6 |  | פרדיננד פון וראנגל | 1 ביוני 1830 – 29 באוקטובר 1835 |
| 7 |  | איוואן קופריאנוב | 29 באוקטובר 1835 – 25 במאי 1840 |
| 8 |  | אדולף אטולין | 25 במאי 1840 – 9 ביולי 1845 |
| 9 |  | מיכאיל טבנקוב | 9 ביולי 1845 – 14 באוקטובר 1850 |
| 10 |  | ניקולאי רוזנברג | 14 באוקטובר 1850 – 31 במרץ 1853 |
| 11 |  | אלכסנדר רודאקוב | 31 במרץ 1853 – 22 באפריל 1854 |
| 12 |  | סטפן ווייוודסקי | 22 באפריל 1854 – 22 ביוני 1859 |
| 13 |  | יוהאן פורוהיילם | 22 ביוני 1859 – 2 בדצמבר 1863 |
| 14 |  | דמיטרי מקסוטוב | 2 בדצמבר 1863 – 18 באוקטובר 1867 |
בספרות ובקולנוע

החברה שיחקה תפקיד מרכזי בסרט ההרפתקאות "פורט רוס: בחיפוש הרפתקה" (Форт Росс: В поисках приключений) משנת 2014 ובכיכובם של מקסים מאטבייב ואנה סטרשנבאום.
גלריה

העמוד הראשון של הצ'רטר הקיסרי להקמת החברה מיולי 1799
ההתיישבות הרוסית באמריקה בהובלת גריגורי שליחוב
היישוב סיטקה, בתקופת מיכאיל טבנקוב, שניהל את החברה הרוסית-אמריקאית בשנים 1845-1850
עיצוב דגל החברה משנת 1806
דגל החברה הרוסית-אמריקאית, 1828
דגל החברה, 1835
עיצוב דגל החברה הרוסית-אמריקאית כפי שאושר על ידי אלכסנדר הראשון, קיסר רוסיה. 1806
דגל הצאר של נסיכות מוסקבה
דגל המסחר הרוסי, 1705
דגל הצי הרוסי, 1720
אלכסנדר אולגין: מראה אל נובו ארכנגלסק, 1837
דגל מספנות נחודקה
דגל צי המתנדבים הרוסי (דוברופלוט), 1881.
מטה החברה בגדות המויקה 72 בסנקט פטרבורג.
הערות שוליים

↑  Отв. ред. акад. Н. Н. Болховитинов. История Русской Америки (1732—1867). Том III. Основание Русской Америки (1732 — 1799). Глава 11. Продажа Аляски (1867). 3. Передача Русской Америки Соединенным Штатам. — М.: Международные отношения, 1997. — 480 с. — ISBN 5-7133-0883-9.
↑  Экстракт Российско-американской компании о <…> промысле 1803-го года
↑  Обороты Российско-американской компании
↑  Иванян Э. А. История США. М.,Издательство: Дрофа, 576 °C. ISBN 5-7107-6077-3
↑  Middleton, John :Бытъ По Сему- So be it: 200 years of the history and interpretation of "The flag granted by his Imperial Highness" The flag of the Russian-American Company. September, 2006. Fort Ross Interpretive Association web site, 2006-2013
↑  Federova, Svetlana: Notes on Russian America, Part 1: Novo Archangel'sk by Kiril Timofeevich Khlebnikov The Limestone Press 1994
↑  Pierce, Richard A.: The Russian-American Company: Correspondence of the Governors; Communications Sent: 1818.
↑  Petrov, A.A.: At The Origins Of Russian America Oil of Russia No.1,2002 Moscow
↑  Federova, Svetlana: Notes on Russian America, Part 1: Novo Archangel'sk by Kiril Timofeevich Khlebnikov The Limestone Press 1994,
↑  Loewenstern, Hermann Ludwig von The First Russian Voyage Around the World University of Alaska Press 2003
↑  Pierce, Richard A.: The Russian-American Company: Correspondence of the Governors, Communications Sent 1818 The Limestone Press 1984
↑  А.А. Истомин, Дж. Гибсон, В.А.Тишков, Россия в Калифорнии. Русские документы о колонии Росс и российско-калифорнийских связях, 1803–1850. Том 1. "Секретная инструкция главного правителя Российских колоний в Америке лейтенанта С.И. Яновсого К.Т. Хлебникову
о плавании в Калифорнию на бриге "Илмена" в Ново-Архангельск, 31 мая 1820 г." Москва: Наука, 2005
↑  Black, Lydia T. Russians in Alaska, 1732–1867. Fairbanks, AK: University of Alaska Press. 2004, p. 121.
| --- | --- |
בקרת זהויות :  NLI: 987007601308405171  GND: 5280094-5  ISNI: 0000 0001 1087 8368  LCCN: n82066987  NKC: kn20010710605  SUDOC: 031551785  VIAF: 127546399   WorldCat (עם VIAF): 127546399
טוילאפה איונו סייללה מליאלגאוי

טוילאפה איונו סייללה מליאלגאוי (בסמואית: Tuilaepa Aiono Sailele Malielegaoi;‏ נולד ב-14 באפריל 1945) היה ראש הממשלה ה-6 ושר החוץ ה-5 של סמואה מנובמבר 1998 ועד מאי 2021. כיהן בתפקיד ראש הממשלה יותר מכל אחד אחר בתולדות מדינת סמואה.
לפני שהגיע לתפקידו הרם, כיהן טוילאפה באספה המחוקקת של סמואה מאז שנת 1981 ובשנים 1988–1998 כיהן כסגן ראש הממשלה. בהמשך כיהן גם כשר האוצר והתעשייה.
בצעירותו היה מליאלגאוי לסמואי הראשון שסיים לימודי תואר שני, בלימודיו באוניברסיטת אוקלנד. לאחר הלימודים ולפני היבחרו לפרלמנט עבד בחברות פרייס ווטרהאוס קופרס והקהילה הכלכלית האירופית.
ביוגרפיה

טוילאפה נולד בכפר באי אופולו ולמד בתיכון ליד מכללת סנט ג'וזף. לאחר מכן קיבל תואר שני מאוניברסיטת אוקלנד, והיה לסמואי הראשון שקיבל תואר שני במסחר.
טוילאפה עבד עבור הקהילה הכלכלית האירופית עד שזכה בבחירות לפרלמנט הסמואי בשנת 1980.
טוילאפה איבד שני קרובי משפחה ברעידת האדמה ובצונאמי בסמואה שהתרחשו בשנת 2009 כולל בתה של אחייניתו.
קריירה פוליטית

טוילאפה ויתר על משרד האוצר משום שהתפקיד דורש אחריות ועבודה רבה וכדי לבצע את העבודה כראוי נדרש שר במשרה מלאה. טווילאפה הקצה את תיק האוצר מאז פעמיים.
טוילאפה זכה לראשונה בבחירות שייצג את מחוז לפה שלו בשנת 1980, לאחר מותו של הנציג הקודם. הוא כיהן כשר אוצר בממשלת טופילאו בשנים 1991 ו-1996. בשנת 1991 מונה לסגן ראש הממשלה. בשנת 1998 פרש טופילאו מהפרלמנט ומרשות הממשלה בשל בעיות בריאות ועקב כך טואילאפה הפך לראש הממשלה. טוילאפה היה סגן ראש הממשלה ושר האוצר. במשך זמן מה כיהן במקביל גם כראש הממשלה וגם כשר האוצר לאחר שטופילאו אטי אלסנה פרש מראשות הממשלה. לאחר הבחירות הבאות בשנת 2001 בהן נבחר לתקופת כהונה נוספת, ויתר טווילאפה על תפקיד שר האוצר אשר עבר אל מיזה טלפוני רצלאף, שהפכה גם לסגנית ראש הממשלה החדשה. הוא הוביל בהצלחה את מפלגת ה-HRPP שלו לבחירות חוזרות בבחירות הכלליות 2001, 2006, 2011 ו-2016. בשנת 2012 טואילאפה הפך לראש הממשלה המכהן במשך הזמן הארוך ביותר בסמואה, יותר מקודמו, טופילאו אטי אלסנה. עד ההפסד שלו בבחירות בשנת 2021, טווילאפה היה גם במקום השני בעולם מבחינת אורך כהונה של ראש הממשלה. במקום הראשון נמצא הון סן בקמבודיה.
ביקורת > החלפת נתיב התנועה

בשנת 2009 העבירה ממשלת טוילאפה חקיקה שנויה במחלוקת שהחליפה את תנועת כלי הרכב בכבישי המדינה מצד ימין לשמאל. כנגד ההצעה נערכה הפגנה של למעלה מ-15,000 אנשים, הפגנת המחאה הגדולה ביותר בהיסטוריה של סמואה. בנוסף הוקמה "מפלגת העם", מפלגה פוליטית שהוקמה תוך כדי המחאה במטרה להחליף את השלטון.
ביקורת > התפרצות חצבת

בספטמבר 2019 התפרצה במדינה מגפת חצבת . עד ל־26 בדצמבר נמנו 5,612 מקרי חצבת ו-81 מקרי מוות. אוכלוסייה סמואה מנתה אותו זמן 200,874 נפש, כך שמדובר בהדבקה של למעלה משני אחוזים.
ההתפרצות נבעה מירידה חדה בחיסון נגד חצבת לעומת השנה הקודמת. בשנת 2013, 90% מהתינוקות בסמואה קיבלו את החיסון נגד חזרת-אדמת בגיל שנה. ב-6 ביולי 2018 בחוף המזרחי של סבאי, שני ילדים בני 12 חודשים מתו לאחר שקיבלו חיסון. סיבת המוות הייתה הכנה לא נכונה של החיסון על ידי שתי אחיות שערבבו אבקת חיסון עם חומר הרדמה שפג תוקפו. שני מקרי מוות אלה שימשו קבוצות נגד חיסונים שהפיצו אזהרות מפני חיסונים ברשתות החברתיות. תגובת הממשלה, בניגוד להמלצת ארגון הבריאות העולמי, הייתה לעצור את תוכנית החיסונים למשך 10 חודשים. אירועים אלו גרמו לתושבים סמואיים רבים לאבד את אמונם במערכת הבריאות.
למרות כל זאת, נכון ל-29 בדצמבר 2018 לא הוכרזה חקירה ציבורית בנושא תפקידה של הממשלה בהשעיית חיסונים. סגן מנהל הבריאות גאואלופה מטלבאווה סאגה הצהיר כי "הדבר האחרון שאנחנו רוצים הוא שהמקרה שלנו יוודע בעולם." בתגובה קראה האופוזיציה לסלק את שר הבריאות מתפקידו.
הערות שוליים

↑  Prime Minister | Palemia, Government of Samoa (באנגלית)
↑  The Hon. Tuilaepa Malielegaoi- The University of Auckland, web.archive.org, ‏27 במרץ 2009
| --- | --- |
בקרת זהויות :  LCCN: nb2017021111  SUDOC: 225163942  VIAF: 6299150869808322190003   WorldCat (עם VIAF): 6299150869808322190003
כלכלת הודו

| --- | --- |

 דירוג עולמי:  שישית בעולם (שלישית במונחי PPP)
 מטבע:  רופי הודי ₹ (סימון בינלאומי INR)
 ענפי תעשייה עיקריים:  שירותים - 57% מהתמ"ג תעשייה - 26% חקלאות - 17% (2013-14)
 סטטיסטיקה
 תמ"ג:  3,549,919
 תמ"ג לנפש:  2,436
 צמיחה כלכלית:  7.30% (דירוג: 12; הערכה לשנת 2015)
 אינפלציה (מה"ל):  4.9%- (2020), 4.35% (ספטמבר 2021) :CPI
 מדד ג'יני:  33.9 (2009) (דירוג: 102; 2012)
 כוח עבודה:  500,995,152 (נכון ל-2020) (הערכה לשנת 2015)
 שכר ממוצע:  1.46$ לשעה (3,036.8$ לשנה. נכון ל-2010)
 אבטלה:  6.1% (2018)
 קשרי מסחר
 יצוא:  303.5 מיליארד דולר (2017-18)
 מדינות עיקריות:  האיחוד האירופי האיחוד האירופי 16.3% ארצות הברית ארצות הברית 13.4% איחוד האמירויות הערביות איחוד האמירויות 10.4% הרפובליקה העממית של סין סין 4.2% הונג קונג הונג קונג 4.2%
 יבוא:  465.6 מיליארד דולר (2017-18)
 
 הנתונים מבוססים בעיקר על:  ספר העובדות העולמי של ה-CIA הסכומים הנקובים בדולרים בערך זה, הכוונה לדולר אמריקאי, אלא אם כן צוין אחרת
 
כלכלת הודו היא השביעית בעולם בגודלה במונחי תוצר מקומי גולמי (GDP), והשלישית במונחי שווי כוח הקנייה (PPP). כלכלת הודו מסווגת כ"כלכלה תעשייתית מתחדשת", חברה בקבוצת הכלכלות המובילות G-20, וחברה ב-BRICS, עם קצב צמיחה ממוצע של 7% שנתי.
ברבעון האחרון של שנת 2014 הפכה הודו להיות הכלכלה בעלת הצמיחה הגבוהה בעולם (מעל 7.5%), בעוקפה את כלכלת סין, ועל פי אנליסטים, אם ימשיך קצב הצמיחה הגבוהה, הודו יכולה להיות הכלכלה השלישית בעולם תוך עשור.
מגזר השירותים בכלל ושירותי המחשוב (IT) בפרט חזק במיוחד בהודו, עם ייצוא בגובה 167 מיליארד דולר בשנת החישוב 14–2013. תחום ה-IT הוא בעל קצב הגדילה הגבוה ביותר בהודו והוא גם המעסיק הגדול ביותר בסקטור הפרטי. למגזר החקלאי תפקיד חשוב בכלכלה ההודית, והוא אחראי על העסקתם של כ-43.86% מכוח העבודה במדינה אך רק ל-17.1% מהתוצר.
מבחינת ייצור החשמל הודו הגיעה למקום השלישי בעולם. היא מפתחת במהירות ייצור אנרגיה ממקורות מתחדשים. במכרז הגדול בעולם להקמת מתקני PV בהספק כולל של 8000 גיגוו"ט, גאוטם אדאני זכה במכרז.
הודו מתוארת כארץ עשירה ומדורגת במקום הרביעי בעולם אך ענייה לאנשים שגרים שם.
להודו יתרות מט"ח גבוהות, שעמדו ביולי 2021 על מעל 600 מיליארד דולר, במקום הרביעי בעולם (אחרי סין, יפן ושווייץ).
שותפות הסחר העיקריות של הודו בייצוא הן ארצות הברית, סין, איחוד האמירויות הערביות, הונג קונג וסינגפור, ובייבוא הן ארצות הברית, סין, איחוד האמירויות, ערב הסעודית ועיראק.
ראו גם

עוני בהודו
הערות שוליים

1 2  סקירה כלכלית: הרפובליקה של הודו, מינהל סחר חוץ
| כלכלת מדינות העולם |
| --- | --- | --- |
| המזרח התיכון | איחוד האמירויות הערביות • איראן • אלג'יריה • בחריין • המדינה האסלאמית  • הרשות הפלסטינית • טורקיה • ירדן • ישראל • כווית • לבנון • לוב • מצרים • מרוקו • סוריה • עומאן • ערב הסעודית • עיראק  • קטר  • תוניסיה • תימן |  |
| אסיה | אוזבקיסטן • אינדונזיה • אפגניסטן • בהוטן • בנגלדש • ברוניי • הודו • הונג קונג • המלדיביים • הפיליפינים • טאיוואן • הרפובליקה העממית של סין • וייטנאם • טג'יקיסטן • טורקמניסטן • יפן • לאוס • מונגוליה • מזרח טימור • מיאנמר • מלזיה  • נפאל • סינגפור • סרי לנקה • פקיסטן • קוריאה הדרומית • קוריאה הצפונית • קזחסטן • קירגיזסטן • קמבודיה • תאילנד |  |
| אירופה | אוסטריה • אוקראינה • אזרבייג'ן • איטליה • איסלנד • אירלנד • אלבניה • אנדורה • אסטוניה • ארמניה • בולגריה • בוסניה והרצגובינה • בלארוס • בלגיה • גאורגיה • גרמניה • דנמרק  • הולנד • הונגריה • הממלכה המאוחדת • יוון • לוקסמבורג • לטביה • ליטא • ליכטנשטיין • מולדובה • מונטנגרו • מונקו • מלטה • מקדוניה הצפונית • נורווגיה • סן מרינו • סלובניה • סלובקיה • ספרד • סרביה • פולין • פורטוגל • פינלנד • צ'כיה • צרפת • קוסובו • קפריסין • קרואטיה • רומניה • רוסיה • שוודיה • שווייץ |  |
| אפריקה | אוגנדה • אנגולה • אסוואטיני • אריתריאה • אתיופיה • בוטסואנה • בורונדי • בורקינה פאסו • בנין • גאנה • גבון • ג'יבוטי • גינאה • גינאה ביסאו • גינאה המשוונית • גמביה • דרום אפריקה • דרום סודאן • זימבבואה • זמביה • חוף השנהב • טוגו • טנזניה • כף ורדה • ליבריה • לסוטו • מאוריטניה • מאוריציוס • מאלי • מדגסקר • מוזמביק • מלאווי • הרפובליקה המרכז-אפריקאית • ניגריה • ניז'ר • נמיביה • סאו טומה ופרינסיפה • סודאן • סומליה  • סיירה לאון • סיישל • סנגל • צ'אד • קומורו • הרפובליקה של קונגו • הרפובליקה הדמוקרטית של קונגו • קמרון • קניה • רואנדה |  |
| אמריקה | אורוגוואי • איי בהאמה   • איי קיימן • אל סלוודור • אנטיגואה וברבודה • אקוודור • ארגנטינה  • ארצות הברית • בוליביה • בליז • ברבדוס • ברזיל   • ג'מייקה • גואטמלה • גיאנה • גרנדה  • דומיניקה • האיטי  • הונדורס • הרפובליקה הדומיניקנית • ונצואלה • טרינידד וטובגו • מקסיקו • ניקרגואה • סורינאם • סנט וינסנט והגרנדינים • סנט לוסיה • סנט קיטס ונוויס  • פנמה • פרגוואי • פרו • צ'ילה • קובה • קולומביה • קוסטה ריקה • קנדה |  |
| אוקיאניה | אוסטרליה • איי מרשל   • איי שלמה  • ונואטו • טובאלו • טונגה • מיקרונזיה • נאורו • ניו זילנד • סמואה  • פיג'י • פלאו • פפואה גינאה החדשה • קיריבטי |  |
| --- | --- |
בקרת זהויות :  NLI: 987007543462705171  LCCN: sh85064892
חקר ביצועים

חקר ביצועים היא גישה מדעית (שיטתית, אמפירית ושניתן לשחזר אותה) שעוסקת בחקר הביצועים של מערכות שפועלות בסביבה כלשהי.
הגישה מתבססת, בין היתר, על חוקי המתמטיקה, הפיזיקה ומדעי ההתנהגות. על מנת לבנות מודל הקרוב ביותר למציאות, שמסקנותיו הכמותיות יסייעו למקבלי החלטות (צבאיים או עסקיים) להבין טוב יותר את ההשלכות, טרם ביצוע שינויים.
ברוב המקרים, המודל ימצא את הדרך האופטימלית לניצול המשאבים תחת אילוצים. אך, בשאר המקרים, כאשר ישנן מספר מטרות ופתרונות, המודל יציג על בסיס כמותי את ההשלכות הצפויות בבחירה של כל מטרה או פתרון. ויסייע למתכנן לבחור את ההחלטה הטובה ביותר.
"מודל מוצלח" הוא מודל שהצליח לעזור למתכנן או למקבל ההחלטות להבחין בהשפעה של אותה ההחלטה.
משפחות מודלים בחקר ביצועים

מודל מתמטי: במודל זה ההנחה שכל המשתנים הרלוונטיים ניתנים לכימות. פונקציה מתמטית משמשת לתיאור התנהגות המערכת. הפתרון מבוצע על ידי מניפולציה מתמטית על הפונקציה.
מודל היוריסטי: כאשר המודל המתמטי מסובך מכדי למצוא פתרון מדויק או אופטימלי ניתן להשתמש במודל היוריסטי שמתבסס על חוק אמפירי או אינטואיטיבי ומאפשר למצוא פתרון "טוב". העיקרון הוא לחפש פתרון יותר טוב מהנוכחי עד שלא ניתן לשפר את הפתרון הנוכחי.
סימולציה: בסימולציה מבוצע ניסיון לחקות התנהגות מערכת לאורך זמן על ידי הגדרת מאורעות שמתרחשים בציר הזמן ודגימת ביצועי המערכת במאורעות אלו. סימולציה היא כמו ניסוי ולכן חשופה לטעויות שיכולות לקרות בכל ניסוי. חסרונה העיקרי של הסימולציה שאינה מספקת פתרון כללי.
ההיסטוריה של חקר ביצועים

במלחמת העולם השנייה הוטל על קבוצת אנשי מדע בבריטניה לבחון את הבעיות האסטרטגיות והטקטיות שכרוכות בהגנת המדינה, ולהגיע להחלטה על הדרך היעילה ביותר לנצל את המשאבים המוגבלים להגנה למשל: המכ"ם שפותח והשימוש במפציצים. מקובל לייחס לאירוע זה את תחילת הדרך של דיסציפלינת חקר ביצועים. השם לדיסציפלינה היא כתובת דואר כשהחדר בו עבד צוות המחקר היה ממוקם באגף מבצעים והדואר שנשלח אליהם היה חתום במבצעים/מחקר (Operation/Research) - בהמשך הלוכסן התבטל.
בעקבות התוצאות המעודדות של הקבוצה, אימצו גם האמריקאים את השיטה לניתוח בעיות לוגיסטיות וטקטיות כגון: פיזור מיטבי של מוקשים ימיים ובחירת פרופילי טיסה.
עם תום המלחמה, החלו בשימוש בחקר ביצועים בארגונים עסקיים. בשנת 1947 פרסם המתמטיקאי ג'ורג' דנציג מארצות הברית את שיטת הסימפלקס בתכנון ליניארי ומאז התפתחו מודלים ושיטות נוספות. התאוצה הגדולה ביישומי חקר ביצועים החלה במקביל להתפתחות עוצמת המחשבים.